Be to, 2020 m. gruodžio mėn. įsigaliojo sanglaudai ir Europos teritorijoms skirta ekonomikos gaivinimo pagalbos iniciatyva (REACT-EU) kaip priemonės „Next Generation EU“ gaivinimo programos dalis. REACT-EU suteikiama papildomų išteklių dabartinėms sanglaudos politikos programoms, taip pat šia iniciatyva valstybėms narėms suteikiama galimybė skirti daugiau lėšų EPLSAF programai. Siekiant užtikrinti greitą įgyvendinimą, valstybės narės gaus didelį išankstinį finansavimą (11 proc.), kad galėtų nedelsdamos panaudoti papildomus išteklius ir neprivalėtų prisidėti prie nacionalinio bendro finansavimo.

Reaguojant į COVID-19 pandemiją buvo priimtos dvi atsako į koronaviruso grėsmę investicijų iniciatyvos (CRII). 2020 m. balandžio mėn. priimtoje antrojoje investicijų iniciatyvoje (CRII+) numatytos itin lanksčios Europos struktūrinių ir investicijų fondų lėšų naudojimo sąlygos. Be to, pakeitus EPLSAF programos vykdymo taisykles, iniciatyvoje nustatytos konkrečios labiausiai skurstančių asmenų paramos priemonės, kad vadovaujančios institucijos, organizacijos partnerės ir kiti suinteresuotieji subjektai galėtų greitai reaguoti į kylančius iššūkius. Pavyzdžiui, dabar pagalbą maistu ir pagrindinę materialinę pagalbą galima teikti čekiais, taip pat galima skirti asmens apsaugos priemonių, taip sumažinant riziką užsikrėsti tiems, kas teikia pagalbą. Taip pat iniciatyvoje pristatyta galimybė 2020–2021 m. finansiniais metais taikyti 100 proc. bendro finansavimo normą. Iki 2021 m. balandžio mėn. pabaigos įgyvendinus CRII ir CRII+, devyniose valstybėse narėse (AT, ES, FR, HR, HU, LU, IT, PT ir RO) buvo pateikta 12 EPLSAF programos pakeitimų pasiūlymų: aštuoniais pakeitimais siekta pasinaudoti 100 proc. bendro finansavimo norma, keturiais – nustatyti neatidėliotinas reagavimo į COVID-19 pandemiją priemones.

Iki 2019 m. gruodžio 31 d. Komisija iš viso grąžino tarpinių mokėjimų, kurių vertė – 1,5 mlrd. EUR (iki 2020 m. pabaigos – 2 mlrd. EUR, t. y. 52 proc. visų 2014–2020 m. asignavimų). EPLSAF finansinis įgyvendinimas iš esmės vyksta tinkamai ir atitinka programos įgyvendinimo valstybėse narėse pažangą (žr. tolesnį skirsnį). Be to, iki šiol automatiškai panaikinta labai nedaug įsipareigojimų.

Airija. Paramą gauna vaikai iš šeimų, kurios naudojasi maisto bankais. Vaikams naudingi ir pabėgėlių šeimoms, kurioms suteikiamas būstas, teikiami įsikūrimo rinkiniai (įskaitant kūdikių rinkinius). Be to, 2019 m. mokyklų rinkinius gavo tarptautinės apsaugos prašytojų vaikai, gyvenantys socialiniuose būstuose.

Visos 21 valstybė narė, skirstančios maistą (išskyrus CY), jį dalijo standartizuotų maisto paketų forma. Keturiolika valstybių narių (BE, BG, CY, CZ, EL, ES, FI, HR, HU, IE, IT, LV, PL ir SK) taip pat dalijo jau paruoštą maistą. Kai kurios iš valstybių narių paruoštą maistą siūlė moksleiviams (CY, CZ, EL ir HR) arba benamiams (HU, IE, IT, LV, PL ir SK). EE maisto bankai toliau glaudžiai bendradarbiauja su vietos valdžios institucijomis ir su savivaldybėmis, kad būtų kuo arčiau žmonių. Gera partnerių komunikacija nulėmė, kad, kaip ir 2018 m., ataskaitiniu laikotarpiu buvo paskirstyta 95 proc. visų pagalbos maistu paketų. Kaip ir ankstesniais metais, BG, CY, HU ir ES organizacijų partnerių dalijamas maistas buvo finansuotas vien iš EPLSAF, tas pats pasakytina apie EL 2019 m..

VP I. Pagrindinė materialinė pagalba

Pagrindinės materialinės pagalbos suma labai išaugo. 2019 m. valstybės narės skyrė 19,2 mln. EUR vertės pagrindinės materialinės pagalbos, t. y. 42 proc. daugiau nei 2018 m., kai, palyginti su 2017 m., tokios pagalbos jau buvo skirta 44 proc. daugiau. Tačiau, skirtingai nei 2018 m., padidėjimą pirmiausia lėmė ne tai, kad papildomos valstybės narės pradėjo teikti pagrindinę materialinę pagalbą, o plačiai paplitusi materialinės pagalbos teikimo didėjimo tendencija. Ypač ryškus prieaugis užfiksuotas AT, EL, HR ir LV. Septynios valstybės narės (CY, CZ, HU, IE, LT, LU, ir SK), panašiai kaip ir ankstesniais metais, ir toliau teikė pagrindinę materialinę pagalbą. IT, pradėjusi įgyvendinti veiksmus 2018 m. aprūpinant benamius bazinėmis prekėmis, pradėjo pranešti apie pažangą, susijusią su pagrindine materialine pagalba. Daugiausia prekių buvo paskirstyta keturiose valstybėse narėse: AT, EL, HR ir HU (žr. 4 pav.). IT benamiams buvo taikyta daug būsto paramos priemonių, tačiau jie taip pat gavo paramą CZ, EL, HR ir SK ir jiems buvo dalytos asmens higienos priemonės ir kiti produktai. CZ, HR ir IT taip pat suteikė virtuvės reikmenų (asmenims, kurie buvo perkelti į kitą būstą arba gyveno prastų sąlygų būste) ir drabužių, o CZ, EL, HR ir IT – miegmaišius ar antklodes.

Mokykliniai reikmenys ir asmens higienos priemonės vaikus auginančioms šeimoms ir toliau buvo pagrindinės materialinės pagalbos prekės, dalijamos per EPLSAF. 2019 m. vaikų turinčioms šeimoms pristatytos tokios prekės kaip raštinės ir mokykliniai reikmenys (AT, EL, HR, HU, IE ir LV), mokykliniai krepšiai (AT, EL, HR ir LV), kūdikių priežiūros reikmenų rinkiniai (CY, EL, HR, HU ir IE), sporto reikmenys (EL ir HR) ir drabužiai (EL, HR ir IT). EL, HU, LU, LV ir SK taip pat dalijo tokias prekes kaip skalbikliai, kremas ir muilas kūdikiams ir mažiems vaikams, drėgnos servetėlės ir sauskelnės.

4 pav. Bendra prekių piniginė vertė 2014–2019 m. pagal tipą

5 pav. Bendra prekių piniginė vertė 2014–2019 m. pagal valstybes nares

Šaltinis: SFC2014

VP I. Papildomos priemonės

Laikydamosi EPLSAF reglamento, valstybės narės, 2019 m. įgyvendinusios VP I programas, taip pat taikė papildomas priemones. Dauguma valstybių narių toliau siūlė įvairias papildomas priemones. Pavyzdžiui:

·AT į kiekvieną mokyklos pradinį paketą įtraukė brošiūrą, kurioje aptariamos kelios temos, įskaitant informaciją apie kitas paslaugas, tokias kaip mokymas finansų klausimais, pagalba maistu ir drabužių dalijimas, taip pat pateikiama naudingų patarimų apie mokyklą vaikams;

·EE išplatino naują žurnalo „Pagalba“ numerį, kuriame yra naudingų organizacijų kontaktų sąrašas ir receptai, kuriems pagaminti naudojamas paketuose esantis maistas,

·PL dar labiau išplėtė savo papildomų priemonių pasiūlą, įskaitant tokias veiklas kaip fizioterapija ir treniruotės nutukusiems žmonėms, siekiant padėti išvengti stuburo ligų.

Kitos priemonės, be kita ko, buvo:

·didelio masto socialinės ir profesinės integracijos projektas, pagrįstas įvairiomis „Magasins Citoyens“ (piliečių parduotuvėmis), esančiomis La Luvjero miesto centre, kuriose siūloma daugybė paslaugų (pvz., dėvėti drabužiai ir parama darbo ieškantiems asmenims), teikiamų CPAS (viešųjų socialinių veiksmų centrų) (BE);

·Edukacinės psichologijos tarnyba, padedanti integruoti ir remti vaikus, turinčius jutimo ar intelekto negalią arba patiriančius didelių mokymosi sunkumų, vykdydama, pavyzdžiui, raštingumo programas vidurinėse mokyklose (CY),

·„Solidarumas Dramos regione“ – socialinė partnerystė, kurią vykdant padedama vyresnio amžiaus asmenims (EL).

Papildomų priemonių ėmėsi dauguma valstybių narių ir tik kelios nusprendė sutelkti dėmesį į vienos ar dviejų rūšių veiklą. Tarp 2019 m. įgyvendintų papildomų priemonių (žr. 6 pav.), be kita ko, buvo:

·konsultacijos maisto ruošimo ir laikymo klausimais (BG, CZ, EE, FI, FR, HR, LT, LV, PL, PT ir SK);

·šviečiamoji veikla sveikai mitybai skatinti, pvz., maisto gaminimo praktiniai seminarai (BE, BG, CZ, EE, FI, FR, EL, HR, IE, IT, LT, LU, LV, PL ir SK);